# Notkun samfélagsmiðla mest á Íslandi

Notkun samfélagsmiðla mælist hæst á Íslandi meðal EES-landa og aðildarríkja Evrópusambandsins. Áætlað er að um 91% Íslendinga noti samfélagsmiðla en næstmest notkun mældist í Noregi, þar sem áætlað er að um 82% landsmanna noti samfélagsmiðla. Þetta eru niðurstöður rannsóknar Eurostat, hagstofu Evrópusambandsins.

Facebook er vinsælasti samfélagsmiðillinn meðal Íslendinga, ungra jafnt sem aldinna, og mun fleiri konur nota samfélagsmiðla en karlar. Snapchat er í öðru sæti og næst kemur Instagram. Þetta kemur fram í könnunum Gallup sem framkvæmdar voru í sumar.

Metnotkun er hjá Íslendingum á aldrinum 65 til 74 ára í samanburði við aðrar þjóðir. Samkvæmt rannsókninni nota 65% Íslendinga í þeim aldurshópi samfélagsmiðla, en meðaltal Evrópusambandsþjóða var 19% í sama flokki.

Heimild: Morgunblaðið 1. júlí 2019